ET Euroopa Liidu Teataja C 302/7

Komisjoni suunis – Kliiniliste uuringute tulemustega seotud teabe esitamist ja avalikustamist käsitlev suunis määruse (EÜ) nr 726/2004 artikli 57 lõike 2 ja määruse (EÜ) nr 1901/2006 artikli 41 lõike 2 rakendamise kohta

2012/C 302/03

1. TAUST

Käesolevas suunises sätestatakse määruse (EÜ) nr 726/2004 (milles sätestatakse ühenduse kord inim- ja veterinaarravimite lubade andmise ja järelevalve kohta ning millega asutatakse Euroopa ravimiamet) (1) artikli 57 lõike 2 kolmanda lõigu ja määruse (EÜ) nr 1901/2006 (pediaatrias kasutatavate ravimite kohta) (2) artikli 41 lõike 2 rakendamise üksikasjad.

Suunises käsitletakse kliiniliste uuringute tulemustega seotud teabe esitamist ja avalikustamist, seega ELi nende õigusaktide rakendamist, mille eesmärk on muuta kliiniliste uuringute tulemused avalikult kättesaadavaks. Kõnealune eesmärk on sätestatud komisjoni ettepanekus võtta vastu Euroopa Parlamendi ja nõukogu määrus inimtervishoius kasutatavate ravimite kliiniliste uuringute kohta, millega tunnistatakse kehtetuks direktiiv 2001/20/EÜ (3). Käesolevas suunises antakse ka juhtnööre selle kohta, kuidas toimida mittevastavuste ja faktiliste ebatäpsuste korral.

Käesolev suunis on täienduseks komisjoni järgmistele juhenddokumentidele:

— suunis 2010/C82/01, milles käsitletakse inimtervishoius kasutatavate ravimite kliiniliste uuringute jaoks pädevale asutusele esitatavat loataotlust, olulistest muudatustest teatamist ja kliinilise uuringu lõputeatist (edaspidi „üksikasjalikud suunised CT-1”), (4) eriti selle punkt 4.3;

— suunis 2008/C168/02 direktiivi 2001/20/EÜ artikliga 11 ettenähtud kliiniliste uuringute andmebaasi andmeväljade kohta, mis tuleb lisada määruse (EÜ) nr 726/2004 artikliga 57 ettenähtud ravimite andmebaasi, (5) eriti selle punktid 3–5; ning

— määruse (EÜ) nr 1901/2006 artikli 41 kohane suunis 2009/C28/01 pediaatrilisi kliinilisi uuringuid käsitleva teabe kohta, mis tuleb sisestada ELi kliiniliste uuringute andmebaasi (EudraCT), ning teabe kohta, mille Euroopa Ravimiamet (EMA) peab avalikustama, (6) eriti selle punktid 3.2–3.4 ja punkt 5.

Neid komisjoni suuniseid on täpsustatud kahes rakendamise tehnilises suunises, mis avaldati Euroopa Liidu ravimieeskirjades EudraLex nimetuste all „List of fields to be made public from EudraCT for Paediatric Clinical Trials in accordance with Article 41 of Regulation (EC) No 1901/2006” ja „List of fields contained in the “EudraCT” clinical trials database to be made public, in accordance with Article 57(2) of Regulation (EC) No 726/2004” (7).

2. KOHALDAMISALA

Käesolevas suunises käsitletakse direktiivi 2001/20/EÜ artikli 2 punktis a määratletud kliiniliste uuringute registreerimist ja avalikustamist, mis vastavad vähemalt ühele järgmistest kriteeriumidest:

— kliinilise uuringu suhtes kohaldatakse või kohaldati direktiivi 2001/20/EÜ, mis jõustus hiljemalt 1. mail 2004 (juba läbi viidud kliiniliste uuringute tulemustega seotud teabe esitamise kohta, vt punkt 4.6.1). See tähendab, et vähemalt üks kliinilise uuringu teostamiskoht asub Euroopa Liidus (EL) või Euroopa Majanduspiirkonna lepingu osalisriigis;

— kliiniline uuring moodustab osa pediaatrilise uuringu programmist (sealhulgas ka need uuringud, mille teostamiskoht asub väljaspool Euroopa Liitu) (8);

— kliinilise uuringu suhtes kohaldatakse määruse (EÜ) nr 1901/2006 artiklit 45;

— kliinilise uuringu suhtes kohaldatakse määruse (EÜ) nr 1901/2006 artiklit 46.

3. TULEMUSTEGA SEOTUD TEABE SISU

Suunise punktis 2 osutatud kõigi kliiniliste uuringute kohta esitatakse tulemustega seotud teave vastavalt käesolevale suunisele.

Tulemustega seotud teabe sisu on sätestatud suunises 2009/C28/01. Seal esitatud nõudeid kohaldatakse nii pediaatriliste kui ka muude kliiniliste uuringute suhtes.

Tehnilised suunised andmeväljade formaadi kohta (edaspidi „täielikud andmed”) on avaldatud eraldi dokumendina Euroopa Liidu ravimieeskirjades EudraLex ning see täiendab kaht rakendamise tehnilist suunist – „List of fields to be made public from EudraCT for Paediatric Clinical Trials in accordance with Article 41 of Regulation (EC) No 1901/2006” ja „List of fields contained in the ‘EudraCT’ clinical trials database to be made public, in accordance with Article 57(2) of Regulation (EC) No 726/2004” (9).

Kõnealuses üksikasjalikus tehnilises suunises võetakse andmeväljade puhul arvesse rahvusvahelisi ühtlustamispüüdlusi. Andmeväljade sisu on identne Ameerika Ühendriikide andmebaasiga clinicaltrials.gov, välja arvatud mõned vähesed erandid, et võtta arvesse ELi pediaatriliste uuringute programmi iseärasusi, rahvusvaheliste andmebaaside arengut või rahvusvahelisi ühtlustamispüüdlusi.

4. TULEMUSTEGA SEOTUD TEABE ESITAMISE JA TÖÖTLEMISE KORD

Rahastaja, pediaatrilise uuringu programmi käsitleva otsuse adressaat või müügiloa hoidja sisestab tulemustega seotud teabe direktiivi 2001/20/EÜ artikli 11 lõikes 1 osutatud Euroopa andmebaasi (edaspidi „EudraCT”) kooskõlas määruse (EÜ) nr 1901/2006 artikli 41 lõikega 2. Kõnealust sisestamist käsitletakse kui kokkuvõtva aruande esitamist kliinilise uuringu kohta, mis on üksikasjalike suuniste CT-1 punkti 4.3 kohaselt osa lõputeatise esitamisest riiklikele pädevatele asutustele. Kui tulemustega seotud teave on avaldatud (vt punkt 5), käsitatakse seda kui teabe esitamist eetikakomiteele vastavalt üksikasjalike suuniste CT-1 punktile 4.2.1.

4.1. Andmete esitamine

Tulemustega seotud teave edastatakse andmebaasile EudraCT sisestades andmed otse Euroopa Ravimiameti (edaspidi „ravimiamet”) veebiliidese kaudu, laadides veebiliidese kaudu üles XML-faili või edastades andmed võrguvärava kaudu. Andmed edastatakse EudraCT andmebaasile turvamooduli kaudu.

Teave esitatakse vastavalt ravimiameti koostatud ja avaldatud XML-skeemile.

Teabe esitab:

— pediaatrilise uuringu programmi käsitleva otsuse adressaat, kui kliiniline uuring on osa pediaatrilise uuringu programmist;

— müügiloa hoidja, kui kliinilise uuringu suhtes kohaldatakse määruse (EÜ) nr 1901/2006 artikleid 45 ja 46;

— kliinilise uuringu rahastaja (kõigi muude punktis 2 nimetatud kliiniliste uuringute korral).

Teabe esitamise eest vastutavale isikule luuakse turvakonto, mis võimaldab andmeid süsteemi üles laadida ja redigeerida. Isikul on juurdepääs ainult tema enda esitatud andmetele. Kõnealune juurdepääs võimaldab andmeid esitada ja redigeerida süsteemi turvamoodulis. Teabe edasist töötlemist ja avalikustamist kontrollib ravimiamet.

Teatavaid protokolliga seotud andmevälju kasutatakse uuringu kirjeldamiseks, mis lihtsustab uuringu tulemustega seotud teabe esitamist. Asjakohane protokolliga seotud teave laaditakse kõnealustele andmeväljadele automaatselt EudraCT andmebaasist, kui tulemustega seotud teave esitatakse veebiliidese kaudu või laaditakse alla eeltäidetud XML vorm. Tulemustega seotud teabe esitamisel saab neid andmevälju ajakohastada veebiliidese kaudu või esitades protokolliga seotud teabe ajakohastatud XML-failina.

Nendele andmeväljadele, kuhu ei saa sisestada vaba teksti, lisatakse enamasti märkuste lahter. Märkuste lahter on ette nähtud selleks, et võimaldada täiendava teabe esitamist püsiandmete sisu kohta. Kogutavate andmete struktuur on kohandatud enamiku kliiniliste uuringute tarbeks. Märkuste lahtrit võib kasutada ka siis, kui nõutud teave, mida andmeväljal kajastatakse, ei ole piisav.

4.2. Töötlemine

Süsteemi turvamoodulis toimub andmete automatiseeritud tehniline valideerimine. Probleemide ilmnemisel blokeeritakse teabe edastamine. Andmete esitajale saadetakse valideermisaruanne koos juhistega probleemi lahendamiseks.

Seejärel sisestatakse andmed andmebaasi EudraCT, valitakse välja kliinilisi uuringuid käsitlev teave, mis kuulub kohaldatavate äritegevuse eeskirjade kohaselt avalikustamisele ja avalikustatakse see ELi kliiniliste uuringute registris EudraPharm (vt punkt 5). Need andmed ühendatakse protokolliga seotud andmetega, kui viimased on andmebaasis EudraCT olemas

Kõrvalistel isikutel puudub juurdepääs turvamoodulile. Tulemustega seotud teabe esitamisel ei kirjutata üle olemasolevat protokolliga seotud teavet, mis on salvestatud EudraCTis.

4.3. Tähtaeg

Tulemustega seotud teave esitatakse määruses (EÜ) nr 1901/2006 ja suunise punktis 1 sätestatud tähtaja jooksul, st pediaatriliste kliiniliste uuringute puhul 6 kuu jooksul (10) ja muudel juhtudel ühe aasta jooksul pärast uuringu lõppu (11).

On soovitav, et tulemustega seotud andmed esitataks enne kõnealuseid kuupäevi, kui selline teave on juba kättesaadav. Seda näiteks juhul, kui tulemused on juba teadusajakirjades avaldatud, või kui esmane lõppkuupäev on kavandatud enne uuringu lõppu.

Kui kliiniline uuring lõpetatakse enneaegselt, käsitatakse kõnealust kuupäeva uuringute lõppkuupäevana.

Iga kavandatud analüüsi ja uuringu kohta esitatakse vaid ühed tulemustega seotud andmed. Tulemuste mitmekordsel analüüsimisel esitatakse kõik analüüsid.

4.4. Keel

Tulemustega seotud teave on enamasti numbriline või põhineb numbrilise väärtusega mõistete loetelul ning andmete esitamisel kasutatakse eelnevalt kindlaksmääratud valikuid või terminite loendit.

Vaba teksti väljadel võimaldab süsteem kasutada mitut keelt (ELi ametlike keelte hulgast). Vastavalt WHO standardile ja selleks, et hõlbustada rahvusvahelist kasutust väljaspool ELi, tuleks teave esitada inglise keeles. Lisaks võib teabe esitada mis tahes muus ELi ametlikus keeles.

4.5. Andmete uuendamine ja edaspidine esitamine

Teabe esitaja saab teatavat protokolliga või tulemustega seotud teavet (nt kontaktpunktid täiendava teabe küsimiseks või registreerimise staatuse täpsustamiseks) ajakohastada selliselt, et tehnilise kontrolli tingimustele vastav ajakohastatud teave on vahetult kättesaadav üldiseks kasutamiseks.

Protokolliga või tulemustega seotud teabe iga versioon säilitatakse ja uue versiooni esitamisel varasemat versiooni ei kustutata, seega säilib ülevaade tehtud muudatustest.

4.6. Sätted juba läbi viidud kliiniliste uuringute tulemuste kohta

4.6.1. Direktiivi 2001/20/EÜ reguleerimisalasse kuuluvad kliinilised uuringud.

Tulemustega seotud teave kliinilise uuringu kohta, mis lõppes vähem kui üks aasta enne punktis 6 osutatud programmeerimise lõpetamist, esitatakse täielikud andmed (vt punkt 4.1) ühe aasta jooksul pärast programmeerimise lõpetamist.

Tulemustega seotud teave kliinilise uuringu kohta, mis lõppes vähemalt üks aasta enne punktis 6 osutatud programmeerimise lõpetamist, võib esitada täielikud andmed (vt punkt 3) või kasutada metoodikat, mis on ette nähtud määruse (EÜ) nr 1901/2006 artikli 45 reguleerimisalasse kuuluvate kliiniliste uuringute jaoks (vt allpool). Andmed esitatakse 24 kuu jooksul pärast punktis 6 osutatud programmeerimise lõpetamist.

4.6.2. Määruses (EÜ) nr 1901/2006 osutatud kliinilised uuringud

Määruse (EÜ) nr 1901/2006 artiklis 45 osutatud kliiniliste uuringutega seotud teabe esitamiseks on loodud alternatiivne menetlus. Kõnealuste kliiniliste uuringute tulemustega seotud teabe avalikustamise eesmärgil võib selle teabe ravimiametile esitada kas autoriõiguste omaniku loal tehtud koopiana meditsiiniajakirja artiklist (PDF-fail), suunise ICH Topic E 3 I lisa kohase kokkuvõttena (PDF-fail) või mis tahes muu asjakohase dokumendina (PDF-fail), mis sisaldab nimetatud kokkuvõtte kohast teavet. Nende juhtumite jaoks luuakse andmebaasis EudraCT andmeväljad, mis võimaldavad tuvastada asjakohaseid kliinilisi uuringuid, lihtsustavad otsingut ja võimaldavad üles laadida PDF-faile. Kõnealune tulemustega seotud teave esitatakse 24 kuu jooksul pärast punktis 6 osutatud programmeerimise lõpetamist.

Pediaatrilise uuringu programmi kuuluvate (määruse (EÜ) nr 1901/2006 artikli 41 lõige 1) uuringute puhul, müügiloa hoidja rahastatud uuringute puhul, mis hõlmavad müügiloaga kaetud ravimite kasutamist lastel (määruse (EÜ) nr 1901/2006 artikkel 46) ja uuringute puhul, mis lõppesid enne punktis 6 osutatud programmeerimise lõpetamist, esitatakse kliiniliste uuringute tulemustega seotud täielikud andmed (vt punkt 4.1.) ühe aasta jooksul pärast andmebaasi programmeerimise lõpetamist.

4.7. Mittevastavus ja faktilised ebatäpsused

Liikmesriigid kontrollivad, et nende poolt lubatud kliiniliste uuringute tulemustega seotud teave esitatakse ravimiametile.

Kui kliiniliste uuringute tulemustega seotud teavet ei ole esitatud 9 kuu jooksul pärast pediaatriliste uuringute lõppu (vt punkt 4.3) või muude uuringute puhul 15 kuu jooksul, juhitakse sellele tähelepanu. Selline teave avalikustatakse. Uuringu eeldatav kestus sisestatakse kliinilise uuringu loataotluse esitamisel. Kliinilise uuringu tegelikust lõpetamisest teatatakse kliinilise uuringu lõputeatise vormiga.

Kõik parandused avalikustatud teabes tehakse osalise teabe esitamise kaudu, seda mõnikord ka ravimiameti taotlusel.

Kui heale kliinilisele tavale vastavuse kontrollimisel selgub, et on tõsiseid kahtlusi tulemustega seotud andmete täpsuse ja usaldusväärsuse kohta, teavitatakse sellest viivitamata ravimiametit.

Ravimiamet võib

— kõrvaldada teabe avalikust andmebaasist;

— juhtida tähelepanu, et tulemustega seotud teave ei ole tõene, sest heast kliinilisest tavast ei ole kinni peetud või

— lisada avalikku registrisse teatise, kui see on vajalik faktilise täpsuse ja õigusnormidele vastavuse tagamiseks.

5. TULEMUSTEGA SEOTUD TEABE ESITAMINE ÜLDSUSELE

Esitatud tulemustega seotud teave avalikustatakse ELi kliiniliste uuringute registri EudraPharm kaudu vastavalt punktis 1 osutatud komisjoni juhenddokumentidele, see tähendab, et I faasi kliiniliste uuringute tulemustega seotud teave ei kuulu avalikustamisele ainult juhul, kui tegemist ei ole pediaatriliste uuringutega.

Tulemustega seotud teave avalikustatakse 15 tööpäeva jooksul pärast kinnitatud andmete esitamist.

Iga kliinilise uuringu tulemustega seotud teave on ühendatud vastava protokolliga seotud teabega, mis on juba süsteemis salvestatud.

Teabe järgneval esitamisel (vt punkt 4.5) kuvatakse avalikus registris esimesena vaikimisi kehtiv versioon, kuid vaadata saab ka varasemaid versioone.

Teave on loetav veebilehel ning seda on võimalik välja trükkida ja alla laadida.

Veebiliides sisaldab vahendeid, mis lihtsustavad kliinilisi uuringuid ja nende tulemusi kajastava avaliku teabe otsimist, lugemist ja lehitsemist.

6. RAKENDAMINE

Käesolevat suunist kohaldatakse niipea, kui asjakohaste andmebaaside programmeerimine on lõpule viidud.

Programmeerimise lõpetamisest teatatakse avalikult.

(1) ELT L 136, 30.4.2004, lk 1.

(2) ELT L 378, 27.12.2006, lk 1.

(3) KOM(2012) 369 (lõplik), 17.7.2012.

(4) ELT C 82, 30.3.2010, lk 1.

(5) ELT C 168, 3.7.2008, lk 3.

(6) ELT C 28, 4.2.2009, lk 1.

(7) http://ec.europa.eu/health/documents/eudralex/vol-10/index_et.htm

(8) Määruse (EÜ) nr 1901/2006 artikli 41 lõige 1.

(9) Vt joonealust märkust 7.

(10) Suunise 2009/C28/01 punkt 2.2.2.

(11) Mõiste „uuringu lõpp” kohta vt üksikasjalike suuniste CT-1 punkti 4.